Bohumila Ferenčuhová

PhDr. Bohumila Ferenčuhová, DrSc. (rod. Kušnieriková; * 5. február 1947, Martin) je slovenská historička, odborníčka na všeobecné dejiny, dejiny medzinárodných vzťahov 19. a 20. storočia, vzťahy medzi Francúzskom a strednou Európou, problematiku medzinárodnej ochrany menšín, dejiny Slovenska a 1. Česko-slovenskej republiky v európskom kontexte.

 Charakteristika tvorby 
V rámci svojho výskumu a početných vedeckých projektov sa venuje témam ako Malá dohoda, kultúrne transfery medzi strednou, západnou a východnou Európou, historiografia a historické písanie biografií (M. R. Štefánik, Bohdan Pavlů a iní).

Pre jej dielo je typická dôsledná práca s historickými prameňmi, najmä hutné spracovanie novoobjavených archívnych materiálov (archívny výskum realizovala v mnohých krajinách Európy a vo viacerých jazykoch), a súčasne citlivý prístup k interpretácii kultúrneho kontextu a jazykovo bohatý spôsob výkladu. Je autorkou a spoluautorkou viac ako desiatky kníh a niekoľkých desiatok odborných článkov či kapitol v knihách a zborníkoch v slovenčine, francúzštine či angličtine.

 Životopis 
Narodila sa v roku 1947 v Martine do rodiny lekára a ekonómky. Zmaturovala na Gymnáziu P. O. Hviezdoslava v Dolnom Kubíne v triede s prírodovedným zameraním a pokračovala v štúdiu francúzštiny a histórie na Filozofickej fakulte Univerzity Komenského v Bratislave (FiF UK).Bohumila Kušnieriková : Bohumila	Ferenčuhová, rod. Kušnieriková. In:  V priebehu štúdia absolvovala študijný pobyt v Paríži ako štipendistka Francúzskej vlády (boursière du Gouvernement français, 19691971). Magisterské štúdium ukončila v roku 1971 a v roku 1987 získala titul PhDr. na FiF UK v Bratislave. Dizertačnú prácu obhájila v roku 1989 už ako pracovníčka Historického ústavu Slovenskej akadémie vied (HÚ SAV). V roku 2011 jej Vedecká rada SAV udelila titul doktor vied (DrSc.).

V HÚ SAV pracovala ako výskumná a vedúca vedecká pracovníčka až do roku 2022, viedla Oddelenie dejín 20. storočia a školila kandidátov vied a doktorandov. Ako vysokoškolská prednášajúca jednotlivých kurzov či ako hosťujúca profesorka pôsobila na Univerzite Roberta Schumana v Štrasburgu (19942002), FF UK v Bratislave (19961997) a na Univerzite Paríž I – Sorbonne (1998). Bola členkou a v rokoch 20112016 predsedníčkou Slovenského národného komitétu historikov, členkou vedenia Medzinárodnej komisie pre dejiny medzinárodných vzťahov (Commission internationale d’Histoire des Relations internationales), členkou Medzinárodnej asociácie pre súčasné dejiny (Association internationale d’histoire contemporaine de l’Europe (Genève – Strasbourg)) a riadnou členkou Poradného výboru Rámcového dohovoru na ochranu národnostných menšín pri Rade Európy v Štrasburgu. Dodnes je členkou Učenej spoločnosti Slovenska.

 Najvýznamnejšie diela 






 Ocenenia 
 1999: Medaila M. R. Štefánika 1. stupňa, Ústredný výbor slovenského Zväzu protifašistických bojovníkov, číslo matriky 1063.
 2009: menovaná Chevalier dans l’Ordre des Palmes académiques predsedom vlády Francúzskej republiky na návrh ministra školstva a národnej osvety Francúzska.
 2014: povýšená na Officier dans l’ordre des Palmes académiques.
 2017: Významná osobnosť SAV.
 2020: menovaná Officier de l’Ordre national du Mérite (Štátny rad Francúzskej republiky Za zásluhy).
 2022: Cena Milana Hodžu za bádanie o živote a diele osobností slovenskej politiky, za prínos vo výskume československej zahraničnej politiky a jeho medzinárodnú prezentáciu (Eduard Heger predseda vlády Slovenskej republiky; Miroslav Pekník, predseda Organizačného výboru Dní Milana Hodžu).
 2022: Cena Slovenského literárneho fondu za monografiu Bohdan Pavlů, politická biografia 18831938.

 Referencie 

 Externé odkazy 
 Zoznam diel Bohumily Ferenčuhovej v súbornom katalógu Slovenskej národnej knižnice

Kategória:Osobnosti z Martina
Kategória:Slovenskí historici
Kategória:Pracovníci Slovenskej akadémie vied
Kategória:Absolventi Filozofickej fakulty Univerzity Komenského v Bratislave